Jhb-vrou op Oukersaand aan die brand gesteekTracy Samuels. Foto: Instagram ŉ Johannesburgse vrou het ernstige brandwonde opgedoen nadat daar op Oukersaand ŉ vlambare vloeistof oor haar gegooi en dit aan die brand gesteek is. Tracy Samuels (39) van Florida in Roodepoort is ná die aanval in ŉ kritieke toestand in die brandeenheid van die Chris Hani Baragwanath-hospitaal in Soweto opgeneem waar sy aan ŉ asemhalingsmasjien gekoppel is. Leonard Scott Turner, Samuels se oom, het Vrydag aan Maroela Media gesê Samuels het met iemand rusie gemaak, glo oor ŉ WhatsApp-gesprek op haar foon, toe die voorval gebeur het. Volgens Scott Turner is die vloeistof wat oor Samuels gegooi is ŉ rou vorm van asetoon wat gebruik word om oppervlaktes mee skoon te maak voor gespesialiseerde materiaal neergelê word. Scott Turner het gesê dié vloeistof is hoogs vlambaar. Volgens Scott Turner is hy tans in Durban en kon hy daarom nog nie persoonlik vir Samuels in die hospitaal besoek nie, maar volgens familie en vriende is sy intussen van die asemhalingsmasjien afgehaal en is die verbande van haar gesig verwyder. Scott Turner sê hy verstaan Samuels is deur die kritieke tydperk ná so aanval. Volgens berigte het Samuels 40% brandwonde oor haar lyf opgedoen, maar Scott Turner sê dit is nog te vroeg vir dokters om die presiese omvang van die brandwonde te bepaal. “Ek weet nie eintlik wat om hieroor te sê nie. Uiteraard is ek verskriklik ontsteld oor wat gebeur het,” het hy gesê. Hy het gesê Samuels se 11-jarige seun was glo by toe die aanval gebeur het. Van Samuels se familielede sien tans na hom om terwyl sy ma in die hospitaal is. Kapt. Mavela Masondo, woordvoerder van die polisie, het aan Maroela Media bevestig dat ŉ verdagte ná die aanval op Samuels in hegtenis geneem is. Die verdagte sou Donderdag in die landdroshof in Roodepoort verskyn het, maar die saak is van die rol geskrap. Masondo kon nie onmiddellik redes verskaf hoekom die saak van die rol geskrap is nie en het gesê die polisie wag steeds vir die dossier om van die hof af terug te kom met die redes daarvoor.